Testaroli. Testaroli, baʼzan testarolo deb ham ataladi, italyan oshxonasiga tegishli yupqa xamirli makaron turi boʻlib, suv, un va tuz yordamida dumaloq shaklga keltirib tayyorlanadi, soʻngra rombik yoki toʻrtburchak shaklida kesiladi. Lunigiana mintaqasida va Italiyaning tarixiy hududida keng tarqalgan taom turi boʻlib, u Italiyaning etrusk sivilizatsiyasiga aloqador qadimiy makaron turidir. "Testaroli" „eng qadimiy makaron turi“ deb taʼriflangan. Shuningdek, mazkur taom Italiyaning janubiy Liguria va shimoliy Tuscaany mintaqalariga mansub mahalliy taom hisoblanadi. "Testaroli" tekis yuzada yoyiladigan xamirdan tayyorlanadi. U anʼanaviy ravishda "testo", tekis yuzaga ega boʻlgan terrakota yoki choʻyandan tayyorlangan taom pishirishishga moʻljallangan idishda pishiriladi, taom nomi shundan kelib chiqqan. Baʼzan qaynoq suvda yana bir qayta pishirib olinadi va keyin dasturxonga tortiladi. "Testaroli" baʼzan non deb, baʼzan esa krep deb ataladi. U pesto sousi yoki zaytun moyi, pecorino, parmesan va sarimsoq kabi boshqa ingredientlar bilan bezatilgan holatda dasturxonga tortilishi mumkin. "Falsi testaroli al ragù" ham xuddi shunday taom boʻlib, u toʻgʻralgan makaron xamiri va ragù sousi yordamida tayyorlanadi. Etimologiyasi. "Testaroli" nomi anʼanaviy ravishda "testaroli" nomli, tekis yuzaga ega boʻlgan terrakota yoki choʻyandan tayyorlangan taom pishirishishga moʻljallangan idish nomidan kelib chiqqan. Tarixi. "Testaroli" qadimiy makaron turi boʻlib, u etrusk sivilizatsiyasi va qadimgi Italiya sivilizatsiyasi davriga oid deb hisoblaniladi. "Rustico: Regional Italian Country Cooking" kitobida aytilishicha, "testaroli" „tayyorlash uchun issiq toshlar ustiga qoʻyib pishirillgan, neolit davriga oid boʻtqalarining bevosita avlodi“ dir. U Italiyaning janubiy Liguria va shimoliy Tuscany mintaqalarining mahalliy taomi hisoblanadi. "The Wall Street Journal" nashrida chop etilgan maqolaga koʻra, testaroli „eng birinchi qayd etilgan makaron“dir. Testaroli Italiyaning Massa-Carrara provinsiyasidagi Tuscany mintaqasida keng tarqalgan boʻlib, asosan dehqonlarning taomi hisoblanadi. U maydalangan pishloq va zaytun moyi bilan toʻldirilgan xamir taomdir. Massa va Carrarada u baʼzan strachino pishlogʻi yoki charcuterie bilan birga tortiladi. Testaroli Massa-Carrara provinsiyasidagi kichik shaharcha Pontremolida juda mashhur taom boʻlib, u yerda ertalab va kechqurun shaharning deyarli har bir restoranida bu taomni buyurtma qilish mumkin. Shuningdek, testaroli, Liguria va Tuscany hududlari orasida joylashgan Lunigiana mintaqasida va Italiyaning tarixiy hududlarida ham keng tarqalgan. Tavsifi. Masalliqlarlar va tayyorlanishi. "Testaroli" – suv, bugʻdoy uni va tuz yordamida tayyorlangan krepga oʻxshash makaron turi boʻlib, uchburchak shaklda toʻgʻradi. Baʼzan uni tayyorlashda kashtan uni ham ishlatiladi. Suv, bugʻdoy uni va tuz aralashtiriladi va xamir tayyorlanadi. Shundan soʻng, u pishirib olinadi, bunda baʼzan ikki bosqichli pishirish jarayonidan foydalaniladi. Anʼanaviy tayyorlash uslubiga koʻra, birinchi bosqichda, (baʼzan faqat bir bosqichda tayyorlanadi) xamir issiq yuzaga tekis qilib quyiladi va quymoq yoki krep koʻrinishida pishiriladi. Bu jarayonda testaroli odatiy ravishda "testoda" pishiriladi, testoni issiq koʻmir ustida qizdirib keyin xamir quyiladi. Skillet – bu xamirni pishirish uchun ishlatilishi mumkin boʻlgan yana bir pishirish moslamasidir. Tayyor yegulik uchburchak shaklda boʻlinadi va baʼzan bu jarayondan keyin toʻgʻridan-toʻgʻri dasturxonga tortiladi. Baʼzan bajariladigan ikkinchi pishirish bosqichida makaronni sovutish uchun tindirib qoʻyish mumkin, keyin esa qaynoq suvda yana pishiriladi. Testaroli baʼzan focaccia taomiga oʻxshash non turi sifatida tariflanadi, u baʼzan krep deb ham ataladi. „"The Italian Country Table"“ kitobida testaroli „makaronga oʻxshash taom turi“ va „qalinligi chorak dyuymdan oshmaydigan katta dumaloq krepga oʻxshash non“ deb ataladi. Bu kitobda aytilishicha, uni yaxshilab pishirganda non sifatida ham isteʼmol qilish mumkin, u qadar kuchli pishirilmaganda esa makaron sifatida foydalaniladi. Italiyaning turli hududlarida uning pishirish usullari farqlanadi va bu usullarning baʼzilari oʻzining qadimiy ketma-ketligini saqlab qolgan. Dasturxonga tortilishi. Testaroli baʼzan pesto sousi bilan dasturxonga tortiladi. Italiyaning Liguria va Tuscany mintaqalarida keng tarqalgan. Yana bir tayyorlash usuliga koʻra, zaytun moyi, pecorino, Parmesan, sarimsoq va rayhon ham qoʻshish mumkin. Sous testaroli ichiga singib ketishi kerak. "Falsi testaroli al ragù". Unga juda oʻxshash yana bir taom "falsi testaroli al ragù" boʻlib, pasta makaron xamiridan tayyorlanadi va testoda pishirilmaydi. Unga ragù, italyancha usulda tayyorlangan goʻshtli sous qoʻshiladi.